NaiveNeuron/SloPal huggingface dataset:
Miškov, Juraj, poslanec NR SR (2014-11-10):
Ďakujem veľmi pekne. Už to spomínali niekoľkí kolegovia, ale ja si myslím, že je dôležité pripomínať to v každej faktickej poznámke. Pán minister aj ďalší páni ministri, ktorí zrejme vystúpite, neodvádzajte, prosím, pozornosť od toho, kvôli čomu sa dnes koná táto mimoriadna schôdza Národnej rady. Bola zvolaná kvôli veľmi silným podozreniam, že slovenské zdravotníctvo je systémovo tunelované spleťou súkromných firiem s prepojením na predsedu Národnej rady a podpredsedu strany SMER – sociálna demokracia pána Pašku. Toto je vážna vec. Prípad piešťanského cétečka je iba vrchol ľadovca, ktorý však bol neodškriepiteľne zdokumentovaný. Toto vykrádanie zdrojov v zdravotníctve je však systémové a peniaze určené na zdravotnú starostlivosť tak neslúžia ľuďom, ale končia na kontách offshorových firiem s neznámymi vlastníkmi. Pán premiér sa celkom nepochopiteľne zastal pána Pašku a v mojich očiach tým prebral politickú zodpovednosť. Preto dnes čelí svojmu odvolávaniu. O tomto je dnešná schôdza, nie je o konsolidácii, privatizácii a Telekome alebo daňových úradoch. Preto hovorme o systémovom vykrádaní zdravotníctva, ktoré vaša vláda kryje, hovorme o tom, kto je za schránkovými firmami, kto je skutočným vlastníkom týchto firiem, ktoré si zo zdravotníctva urobili skvelý biznis, hovorme o tom, aké opatrenia plánuje urobiť vaša vláda, aby tomu urobila koniec. Preto ešte raz prosím, neodvádzajte, páni ministri, pozornosť od obvineného. Tým hlavným obvineným dnes večer je premiér Robert Fico. Jeho dnes berieme na zodpovednosť za stav, v akom sa ocitlo slovenské zdravotníctvo. Ďakujem.
M. Číž, podpredseda NR SR: (2006-12-13):
Vážené kolegyne, kolegovia, vyhlasujem rozpravu za skončenú. Ďakujem aj navrhovateľovi, aj spravodajcovi a prerušujem rokovanie o tomto bode programu. Vážené kolegyne a kolegovia, pristúpime k nasledujúcemu bodu programu, ktorým je návrh rozpočtu nákladov na činnosť Fondu národného majetku Slovenskej republiky na rok 2007 . Návrh ste dostali ako tlač 120 a spoločnú správu ako 120a. Poprosím prezidenta Prezídia Fondu národného majetku Petra Šimka, ktorého zároveň vítam, aby návrh uviedol. Nech sa páči.
V. Palko, poslanec: (2001-10-30):
M. Andel, podpredseda NR SR: Ďakujem. V rozprave ďalej vystúpi pán spoločný spravodajca, pán poslanec Kresák. Nech sa páči pán kolega, máte slovo.
P. Hrušovský, podpredseda NR SR: (2002-07-03):
(Hlasovanie.) Prítomných 117, za 53, proti 13, zdržalo sa 41, nehlasovalo 10. Neschválili sme pozmeňujúci návrh pána poslanca Šipoša. M. Mesiarik, poslanec: Pán podpredseda, to boli všetky návrhy, ktoré odzneli v rozprave a boli v spoločnej správe schválené. Mám oprávnenie gestorského výboru, aby som navrhol rokovať o tomto návrhu zákona v treťom čítaní ihneď. Dajte o tom hlasovať.
Paška, Pavol, predseda NR SR (2013-02-13):
(Hlasovanie.) 140 prítomných, 55 za, 85 sa zdržalo. Návrh sme neschválili. Pán poslanec Mikloš uvedie v prvom čítaní hlasovanie o návrhu pánov poslancov Ivana Štefanca, Pavla Freša na vydanie zákona č. 595 o dani z príjmov, je to tlač 368. (Hlasovanie o návrhu poslancov Národnej rady Slovenskej republiky Ivana Štefanca a Pavla Freša na vydanie zákona, ktorým sa mení zákon č. 595/2003 Z. z. o dani z príjmov v znení neskorších predpisov , tlač 368.)
Blanár, Juraj, podpredseda NR SR (2022-03-24):
Beriem na vedomie, pán navrhovateľ. Teraz ale udelím slovo predsedovi výboru pre pôdohospodárstvo a životné prostredie pánovi poslancovi Jaroslavovi Karahutovi, aby podal správu o výsledku prerokovania návrhu vo výbore a návrh uznesenia Národnej rady. Pán predseda, máte slovo.
Viskupič, Marián, poslanec NR SR (2020-07-14):
Pán predsedajúci, prosím, dajte hlasovať o tom, že Národná rada v súlade s rozhodnutím predsedu Národnej rady prideľuje predložený návrh zákona na prerokovanie Výboru NR SR pre financie a rozpočet a Ústavnoprávnemu výboru NR SR. Za gestorský výbor navrhujem Výbor NR SR pre financie a rozpočet, zároveň odporúčam, aby výbory uvedený návrh prerokovali ihneď. Prosím, dajte o tomto mojom návrhu hlasovať. Ďakujem.
Zmajkovičová, Renáta, podpredsedníčka NR SR (2013-10-29):
Môžem sa spýtať, ešte túto poslednú, tá interpelácia číslo...? Šesť? Ďakujem. Pán poslanec Huba bol posledný, ktorý bol písomne prihlásený. Teraz otváram ústnu rozpravu. Kto sa chce prihlásiť? Pán poslanec Érsek, pani poslankyňa Mezenská, Zajac. Uzatváram možnosť prihlásiť sa do rozpravy ústne. Nech sa páči, poslanec Érsek.
Osuský, Peter, poslanec NR SR (2020-04-02):
Ďakujem pekne, pán predseda. Žijeme v krajine zastupiteľskej demokracie, ktorá takto funguje od tej najmenšej obce až po túto sálu s parlamentom Slovenskej republiky. Domnievam sa teda, že keď sa vrátime k tomu, od čoho sa tieto sporné body odvíjajú, dostávame sa, presne vzaté, na medicínsku pôdu. To znamená k otázkam epidemiologickým. A ja sa znova a znova, tentoraz naposledy, pýtam, ak je toto 150-členné zhromaždenie zástupcov ľudu pravdepodobne nezriedka 20-násobkom počtu obecného zastupiteľstva, minimálne 3-násobkom počtu vyšších štruktúr a sedíme tu a budeme sem chodiť, lebo sme na seba vzali túto povinnosť, byť tu aj v čase epidémie, tak sa znova pýtam, v čom je rozdiel medzi mojou imunitou a imunitou miestneho prísažného v Hornej Dolnej? Prečo ja, a necítim sa vôbec ako hrdina, som tu jednoducho preto, lebo som túto povinnosť na seba vzal a budem sem chodiť, kým budem chodiť a dýchať. To znamená, pýtam sa, prečo vlastne toto robíme pre menej početné štruktúry, z epidemiologického hľadiska tým pádom logicky menej ohrozené, ako je Bratislava, kde je aj tak výskyt toho možno oveľa väčší ako v Hornej Dolnej, tých rizikových bodov na tej mape. To znamená, pýtam sa znova, prečo sme vykročili touto cestou kvôli epidemiologicky menej ohrozeným štruktúram zastupiteľskej demokracie, ako je tento parlament? Sú to ľudia slabší, chabejší, akýmsi spôsobom imunitne dramaticky ohrozenejší ako my? Napadlo niekoho z nás rozpustiť sa a hlasovať tu per rollam, aby sme nevedeli, kto ako hlasoval? Pýtam sa túto východiskovú otázku.
Suja, Miroslav, poslanec NR SR (2023-01-26):
Nielen táto vláda, ktorá pôjde po súčasnej, ale aj tie ďalšie, každá bude mať časový problém pri zostavovaní rozpočtu, to by sme si mohli uvedomiť a verím, že sa nájde dostatok zdravého rozumu, aby sme toto odstránili, lebo to nie je mysliteľné, aby sme takúto kotvu alebo takéhoto kostlivca alebo čierneho Petra nahávali všetkých tým, čo tu budú zostavovať budúce vlády. Toto nie je možné. Však to nie je len o tej vláde, ale ide o občanov Slovenska, že budú žiť v neistote a to, čo sa v súčasnosti tuná deje, tak to sa nedeje ani niekde v rozvojových krajinách, ako je Afrika a podobne. Však, kolegovia, však sa pozrite, čo sa tu dneska stvára a to už nehovorím o tom, že zrazu ako SaS-ka otočila. Však SaS-ke nevadilo, keď Matovič vám vykrikoval, že Sulík zabil tisíce ľudí, že je flákač, že jazdí s dcérami na dovolenky do Dubaja, čo je všetko, samozrejme, pravda, že tam jazdil. To vám vôbec nevadilo, aj tak ste ho položili. Ale akonáhle sa Matovič vyhrážať Sulíkovi, že ho zavrie za korupciu, že má na to dôkazy, tak zrazu ste sťapli opätky a pekne držíte Igorkovi ruky. Pani Zemanová, ja by som sa to opýtal Sulíka, ale tu nie je. Takže prečo SaS-ka toto robí? Ďakujem.
Klus, Martin, poslanec NR SR (2018-05-15):
Ďakujem pekne. Ja len stručne. Ondrej vystihol opäť raz podstatu toho, o čom tu už od rána debatujeme, a som veľmi rád, že aj on sa dotkol tej vážnej, problematickej situácie, akou bola deklarácia o smerovaní Slovenskej republiky podpísaná tromi ústavnými činiteľmi, ktorá bola do necelého mesiaca v podstate podrytá kompletne, tak ako bola podpísaná, jednak vystúpením predsedu Národnej rady v ruskej dume, ako som spomínal aj vo svojom príspevku, kde hovoril okrem iného o nejakej všeslovanskej vzájomnosti, a tak trošku opomenul, že aj Ukrajinci sú Slovania, a vieme, čo sa deje na východe Ukrajiny a kto za týmto celým stojí, ale aj vystúpeniami premiéra Roberta Fica, ktorý veľmi urážlivo hovoril na adresu okrem iného aj tretieho sektora, mimovládnych organizácií, ktoré pôsobia na Slovensku a ktoré sa pokúšajú o zlepšenie kvality demokracie v tejto krajine. Je mi veľmi ľúto, že sa tento rozkol ešte viacej prehlbuje, o čom svedčí nakoniec aj dnešná diskusia, a bude mi ešte viac ľúto, keď tie protieurópske a protiatlantické sily vo vládnej koalícii prevážia.
Počiatek, Ján, poslanec NR SR (2011-05-17):
Ďakujem za slovo. Žiadam o opätovné zaradenie bodu – návrh poslancov Národnej rady Slovenskej republiky Roberta Fica, Jána Počiatka a Petra Kažimíra na vydanie zákona o odvodoch vybraných finančných inštitúcií a o zmene a doplnení niektorých zákonov (tlač 357). Ďakujem.
Jurinová, Erika, podpredsedníčka NR SR (2013-05-23):
Ďakujem, pán poslanec. Otváram rozpravu. Do rozpravy som dostala písomnú prihlášku za klub KDH pána poslanca Júliusa Brocku. A teda dávam slovo pánovi spravodajcovi, ktorý požiadal o slovo.
Matovič, Igor, poslanec NR SR (2023-06-13):
Ďakujem pekne. Pán premiér, povedali ste, že ako analytik sa držíme faktov. Práve o tom bolo moje vystúpenie, že sa tých faktov nedržíte. Potom ste tam povedali, že teda používate napríklad argument vysokého rizika dlhodobej udržateľnosti. To by bolo fér, možno vy to použijete, ale váš minister financií povie na hulváta, že sú v najhoršom stave, je dlhodobá udržateľnosť, a odstrihne z grafu, oficiálneho grafu Rady pre rozpočtovú zodpovednosť roky, ktoré hovoria o tom, že boli roky za Radičovej vlády, kde parameter dlhodobej udržateľnosti bol horší ako v tomto roku. Vtedy to bolo 7 % teraz 5,9. Však to je naozaj, to je na úrovni Kažimírových grafov. Ja viem, že vy ste dlhodobo robili dvojku Kažimírovi v NBS, ale však tu on manipuloval s verejnou mienkou, tak nemusíte si to zobrať na seba kryť takéto, takéto konanie. Ďakujem veľmi pekne, že ste i v podstate teraz prvýkrát oficiálne oznámili po desiatich dňoch, že vlastne naše požiadavky teda nie je možné splniť. Myslím si, že trošku tá štábna kultúra by vyžadovala trošku iný proces, a očakával som tú odpoveď aj inou formu, aj teda výrazne skôr. Mrzí ma teda, že 500 eur alebo 200 eur zagarantovať rodinám, že o ne neprídu, že považujete za volebnú kampaň. To neni volebná kampaň, to je základná spravodlivosť voči tým rodinám. A mrzí ma, že v 500 eurách vidíte kampaň politickej strany a nevidíte to snahu zachrániť demokraciu na Slovensku vo voľbách na konci septembra. Potom ma veľmi teda prekvapilo, keď ste povedali, že teda áno, na pozícii vedúceho úradu vlády ste našli politického nominanta. A kým ste ho, prosím vás, nahradili? To naozaj z 5,4 milióna ľudí na Slovensku, zo 4,4 milióna dospelých ľudí vy ste museli teda toľko hľadať toho nepolitického nominanta, ktorým nahradíte nášho politického nominanta, že ste ho akurát našli medzi poslancami strany SaS. Neschopného chlapca ste urobili, postavili za šéfa Úradu vlády, neschopáka. Podľa mňa jednoznačný politický obchod medzi vami a stranou SaS za to, že podporia... (Prerušenie vystúpenia časomerom.)
M. Sabolová, poslankyňa: (2002-06-25):
I. Presperín, podpredseda NR SR: Prosím, hlasujte. Hlasujte. (Hlasovanie.) Prítomných 111 poslancov, 70 za, 9 proti, 29 sa zdržalo, nehlasovali 3. Konštatujem, že sme schválili vládny návrh zákona o ochrane prírody a krajiny. Nasleduje hlasovanie o vládnom návrhu zákona o ochrane ovzdušia , tlač 1480. Prosím pána poslanca Kötelesa, aby sa ujal slova, uvádzal hlasovanie podľa § 83 ods. 3 zákona o rokovacom poriadku.
Viskupič, Jozef, poslanec NR SR (2014-10-28):
Janko, ja som bol predtým prihlásený do faktickej, potom som to stiahol, lebo Ďurka Langsfelda si spomenul sám. Ale, nakoniec, mi nedá nereagovať, pretože si vytiahol tú metaforu prepnutú cez 28. október a to je pre mňa z jedného uhla neakceptovateľné, pretože spor medzi 28. októbrom a 14. marcom je v tejto spoločnosti dlhodobo prítomný. A preto som aj ja vystúpil v zmysle toho, že existuje, ak máme zladiť nejaké názory, lebo tie názory zhruba ako prebiehajú touto snemovňou, tak sú aj v spoločnosti. Jeden si povie, že: „Čo už len poslanci vy tam, preboha, kvákate o štátnych sviatkoch, keď treba spravovať krajinu. Prijímajte zákony, aby nám bolo lepšie, alebo prijímajte zákony, ktoré budú nastavovať základné parametre fungovania krajiny, a nechajte dátumy už raz dátumami.“ To je jedno spektrum, potom sa bude zaoberať druhé tým, či to bude 28., ďalšie tým, či to bude 14. marec, a podobne a nedohodneme sa. Táto spoločnosť postráda to, čo má spoločnosť mať. A to je niečo spoločné. Vedieme dlhodobo zákopové vojny. A preto sa aj prihováram, či to bude myjavské, ja tam tých starostov vidím, že to môže byť z hľadiska regiónu celkom zaujímavý moment. Áno, súhlasím s tým, nájdime ten dátum, ale hľadajme ho s tým, že budeme sa navzájom počúvať. A ja som preto prišiel aj s kompromisným riešením aj v zmysle toho symbolizmu, ktorý je v 30. októbri obsiahnutý. Dík.
Krištúfková, Petra, poslankyňa NR SR (2020-09-23):
Ďakujem za slovo. Vážený pán predsedajúci, kolegyne, kolegovia, ústavným zákonom č. 99/2019 Z. z., ktorým sa mení a dopĺňa Ústava Slovenskej republiky č. 460/1992 Zb. v znení neskorších predpisov, v čl. 39 Ústavy Slovenskej republiky bol ustanovený maximálny dôchodkový vek žien, ktoré vychovali deti. Podrobnosti o právach uvedených v čl. 39 Ústavy Slovenskej republiky ustanovil zákon o sociálnom poistení. Predkladaným návrhom zákona sa navrhuje uplatniť, upraviť dôchodkový vek poistenca, ktorý vychoval deti, tak, aby mal znížený dôchodkový vek v porovnaní s dôchodkovým vekom bezdetného poistenca, ktorý sa narodil v tom istom roku, o šesť mesiacov za každé vychované dieťa, maximálne však v úhrne o 18 mesiacov, ak vychoval tri a viac detí. Tento návrh zákona je ďalším z bodov programového vyhlásenia vlády, čím chcem poukázať na to, že napriek nepríjemnej situácii s koronavírusom vieme túto krivdu voči ženám ročníkov 1957 až 1963 odstrániť, čo ministerstvo práce pod vedením SMER-u neurobilo. Kolegyne a kolegovia, chcem vás veľmi pekne poprosiť o podporu tohto návrhu a, pán predsedajúci, skončila som a zároveň sa hlásim ako prvá do rozpravy.
Lipšic, Daniel, poslanec NR SR (2014-10-28):
Pani predsedajúca, keď prvý námestník vykonával funkciu generálneho prokurátora v čase, keď nebol zvolený generálny prokurátor, to je úplne iná právna situácia, teda aj ústavná situácia. Čiže keby ste nás možnože mohli upozorniť na to ustanovenie rokovacieho poriadku, ktoré túto situáciu umožňuje a ktoré je iné ako ustanovenie rokovacieho poriadku, ktoré neumožňuje napríklad štátnym tajomníkom predložiť v pléne teda čokoľvek, nielen návrh zákona, ale ani správu, ktorú minister predkladá, že v čom vy vidíte rozdiel medzi týmito dvomi situáciami právnymi, lebo ten rozdiel podľa mojej mienky tam žiaden nie je. A to už, ešte raz, nehovorím o tom, že pokiaľ by pán generálny prokurátor v piatok avizoval, že v pondelok ráno nemôže prísť, ale on tu sedel a povedal, že môže prísť v pondelok ráno o deviatej, tak sa mi zdá, že je to veľmi zvláštna situácia, lebo ak vnímame Generálnu prokuratúru ako inštitúciu, ktorá zodpovedá za svoju činnosť len Národnej rade, tak sa mi to zdá byť absolútne neprijateľné, aby sme takto postupovali.
Záborská, Anna, poslankyňa NR SR (2020-09-29):
Pani poslankyňa, ďakujem pekne za, za vašu, vašu reakciu na moje vystúpenie. Všetko to, čo ste povedali, je, je známe a ja, ja to podpíšem, ale mne ide o to, že my hovoríme a viaceré dokumenty to hovoria, že žena má mať prístup k dostupnej a bezpečnej interrupcii. A to, čo ste vymenovali ako... a ja som to zopakovala ako následky interrupcie, mne ide len o to, že či to tie ženy vedeli, či to tie ženy vedeli. Poznala som ich ix, ktoré skutočne potrácali, ktoré skutočne mali problémy otehotnieť, ktoré už nikdy viacej nemohli mať deti, a povedali, že im to nikto pred tou interrupciou nepovedal. O nič iné mi neišlo v tom mojom vystúpení. Ďakujem pekne.
Mazurek, Milan, poslanec NR SR (2022-06-22):
Pani Kozelová, vy sa v prvom rade zhadzujete sama alebo neviem aké dopingové látky tu užívate, alebo či ste v triezvom stave takéto niečo dokázali povedať, lebo Mao Ce-tung a jeho veľká kultúrna revolúcia v Číne to je presne váš obraz spoločnosti, ktorý tu navrhujete. Vám sa nepáči, že niekto niečo hovorí, tak si poviete, že to je hoax, nenávisť a zmazať ho. Ani ste ma nepochopili, lebo ja som hovoril, že Facebook a YouTube nemajú cenzurovať a ja som rád, že napríklad taký Telegram necenzuruje. Vy naopak voláte, že aj ten Telegram by mal cenzurovať, všetci by mali cenzurovať a vypnúť hlavne takých, ktorí hovoria niečo, čo sa vám nepáči. Normálne Mao Ce-tung, Jozef Stalin, Vladimír Lenin, dúfam, že ich máte nad posteľou zavesených, že sa im klaniate každý večer, no veď máte rovnakú agendu, totálne to isté. Proste je tu niekto kto hovorí niečo iné, tak ho bloknem. A ešte sa k tomu hrdo prihlási tu pani Kozelová a povie, že ona je spokojná s tým, že tu teda blokli tie konkrétne médiá. Viete ale čo je taká, taký zásadný problém toho blokovania? Nikto ani im, ani nám, neviem či vám, možno hej, nezdôvodnil kvôli čomu vlastne boli bloknuté, ten zoznam tých hoaxov, ktoré šírili, tie nenávistné príspevky, ktoré sa ukázali ako falošné, platené konkrétnymi ľuďmi, ktorí mali určitý cieľ. Vy ste také dačo videli? A keď nie, tak tu došlo k zásahu do ústavných práv a došlo tu k boľševickej cenzúre. A vám je to jedno, lebo veď predsa hovoria niečo s čím ja nesúhlasím, tak čože ich len tak vypli bez uvedenia dôvodu, bez možnosti súdneho obhajovania svojich vlastných pozícií. Načo sú v Slovenskej republike súdy, keď máme poslancov OĽANO, múdrych, vznešených, inteligentných a hlavne plne vedomých, ktorých ľudí zo spoločnosti treba odstrániť a ktorých tam nechať. A viete čo je na vás, pani Kozelová, to najlepšie okrem toho, že teda uznávate teda uznávate toho Mao Ce-tunga, ak budete hovoriť akékoľvek kraviny, ja budem vždy bojovať za to, aby ste to právo slobodu slova, tie vaše kraviny rozprávať mohli.
Simon, Zsolt, poslanec NR SR (2015-05-19):
Ďakujem pekne. Kolega Lipšic, no musím povedať, že súhlasím s vami, a keď kolegovia zbierali podpis na kolegu Žilinku ako nomináciu na šéfa NKÚ, tak ja som patril medzi tých, ktorý som povedal najskôr, že nepodpíšem, pretože som nechcel pristúpiť na hru Roberta Fica rozdeľovať opozíciu. Ale keď som videl, že celá tá opozícia teda sa dokáže zjednotiť pod týmto menom, tak som dal ten podpis a nikdy som si nepomyslel, že medzi tými, ktorí to podpíšu, a v opozícii aj šéf SDKÚ, že by sa rozhodol ku kroku, že sám bude rozbíjať opozíciu a bude nápomocný SMER-u. Ja chápem, že pre Roberta Fica je nepríjemné mať človeka na poste šéfa NKÚ, ktorý dokáže aj veci zistiť, aj verejne pomenovať. Toto by mal robiť šéf NKÚ. On tam chce človeka, ktorý mu pôjde po ruke a budúcich desať mesiacov bude strážiť, aby ani jedna jediná kauza premárnených, vyhodených, skorumpovaných peňazí, ktoré boli zneužité počas tejto vlády, aby sa nepomenovali. Ja chápem. Ale ja by som chcel vyzvať kolegov Freša, Kvasničku aj Kuffu, nech ešte raz pouvažujú nad tým, čo de facto robia, ako pomáhajú Robertovi Ficovi a ako budú žiť a ako budú sa tváriť pred občanmi tejto krajiny, že oni boli práve tí, ktorí pomáhali Robertovi Ficovi. Ale ja osobne si myslím, že kolega Frešo si robí záslužnú prácu. To je posledný klinec do rakvy SDKÚ.
D. Lipšic, minister spravodlivosti SR: (2004-05-25):
Veľmi stručne k pánovi poslancovi Cabajovi, k terminológii. Pán poslanec, pri všetkej úcte, správa súdnictva, organizácia súdnictva nikde v Európe nie je trvalo napojená na organizáciu štátnej správy. Hovoríte terminológia. Veď do roku 1996 nebol žiaden administratívny kraj. Mám pravdu? Napriek tomu boli tri krajské súdy a jeden mestský súd a volali sa krajské súdy a nebol žiaden administratívny kraj! Tým chcem len povedať, pán poslanec, že ani terminológia v tomto prípade nie je smerodajná, naozaj, nie je to to najdôležitejšie, o čom by sme mali diskutovať. Ale obvinili ste ma, pán poslanec, že - a teda cezo mňa aj vládu zrejme - akoby podceňovala parlament. Pán poslanec, mnohé návrhy, mnohé, niektoré návrhy, ktoré som sem predložil, som spracúval aj s pomocou opozície. Či išlo o návrh ústavného zákona o konflikte záujmov alebo o návrh zákona o preukazovaní pôvodu majetku a dokonca som to robil v konzultáciách predtým, ako som návrh do parlamentu predložil, kde som išiel nad rámec mojich zákonných a ústavných povinností. Preto obviňovanie z tejto strany sa mi zdá byť neférové. Pán poslanec, nedávno som posielal predsedom poslaneckých klubov pozvánku do Trenčianskych Teplíc do nášho inštitútu na neformálnu diskusiu o trestných rekodifikáciách. Dostali ste tú pozvánku, pán predseda? Aha, nie ste už predseda klubu. Mea culpa, beriem späť. Ale posielal som ho pánovi predsedovi klubu, ospravedlňujem sa. To je môj záujem diskutovať základné reformy s celým parlamentom. Nad rámec rokovacieho poriadku. Takže v tomto smere si myslím, že pán poslanec, vaša výhrada nebola celkom adresná a korektná.
Zemanová, Anna, poslankyňa NR SR (2019-04-05):
Ďakujem pekne za slovo. Pán minister, chcem sa vás opýtať, vy si dovoľujete urážať občanov Slovenskej republiky? Ako si to môžete dovoliť takto urážať ľudí, ktorí za vás robia prácu a v súlade so zákonom a svojimi medzinárodnými všelijakými zmluvami, ktorými sa zaviazala Slovenská republika, poukazujú na nedostatky v procesných konaniach vlády Slovenskej republiky a rezortných ministerstiev a vy hovoríte, že títo ľudia sú zodpovední za meškanie stavby? Sám ste tuná povedali, ja som rozhodol, že sa nebude stavať diaľnica tak a tak, ja som rozhodol, že sa budú stavať štyri pruhy na diaľniciach, nebudú tu žiadne kolektory. Nuž, ale to ste si mali rozmyslieť skôr alebo keď ste to chceli povedať, mali ste to urobiť zákonným postupom a nie teraz, keď súd rozhodne o tom, že vlastne tieto postupy boli nezákonné, ukazovať prstom na ľudí, občanov, ktorí po nociach a v svojom voľnom čase poukazujú na nezákonné postupy ministerstva dopravy a ministerstva životného prostredia. Vrátim ešte; krátko k Višňovému. Vy ste povedali, že vás ťahal za nos dodávateľ stavby. Nuž, ja si myslím, keď som, čo som počula a videla, že za nos tam veľmi ťahala dodávateľa aj NDS-ka a mali by ste sa na to pozrieť. Zosmiešňovali ste zosuv, ktorý tam je. Nuž, tak viete, pán minister, dajte si pozor asi na ľudí, ktorí vám radia, ktorí, korí vám hovoria, pretože spochybňovať veľký zosuv, videla som ho, s tým, že však čo to je odťažiť 800 metrov kubického a je to hotovo. Nuž, keď by ste odťažili 800 metrov kubických zosunutej zeminy, tak; v päte zosuvu; tak vlastne vám zosunie sa celý svah a môže poškodiť aj existujúce stavby. Čiže takýmto zľahčovaním; buď tomu nerozumiete, alebo vám niekto radí hlúposti a na základe takýchto... (Reakcia z pléna. Prerušenie vystúpenia časomerom.)
Přidal, Alojz, poslanec NR SR (2011-03-29):
Pán Richter, keď nás vy nazývate koaličný zlepenec, nuž chcel by som vám povedať, že vláda Roberta Fica nebola podporovaná zlepencom, ale priam pragmaticko-korupčným klientelistickým zrastencom. Preto, aby ste vládli, boli ste schopní vládnuť s Vladimírom Mečiarom, ktorý o vašom zrastencovi povedal, že najväčšia miera korupcie bola za vlády Roberta Fica a aj keď sa Ľudová strana HZDS vyhýbala korupcii ako čert svätenej vode, oni sa, chudáci, zviezli v jednom bloku s Ficom. Pán Richter, dúfam, že vy, ktorý naozaj nepopriete, že máte korene v strane, ktorá mala vedúcu úlohu zakotvenú v ústave, dúfam, že, teda som prekvapený, že vám nevadila verejná voľba kandidátov Národného frontu do orgánu, keď použijem Ficovu terminológiu, ktorý sa tváril ako parlament, kvákal ako parlament, hlasoval ako parlament a nebol to parlament. My sme na rozdiel od vás boli demokrati vždy. A ešte k tomu pánovi prof. Miroslavovi Kusému. Myslím si, že pán Miroslav Kusý zase nie je až tak vzdialený strane SMER, pretože máte pár rokov spoločnej revolučnej marxisticko-leninskej histórie. Ďakujem za pozornosť. (Potlesk.)
Miškov, Juraj, minister hospodárstva SR (2011-06-29):
Ďakujem veľmi pekne. Vážený pán predsedajúci, vážené panie poslankyne, vážení páni poslanci, predkladám vám do druhého čítania návrh zákona, ktorým sa mení a dopĺňa zákon č. 561/2007 Z. z. o investičnej pomoci, ktorého cieľom je vytvoriť podmienky pre ekonomický rozvoj znevýhodnených regiónov prostredníctvom podpory vytvárania nových investícií a vytvárania nových pracovných miest na trvalo udržateľnom základe s dôrazom na zrovnoprávnenie domácich a zahraničných investorov, ako aj na transparentnosť poskytovania investičnej pomoci. V tejto súvislosti predložený návrh zákona upravuje podmienky poskytovania investičnej pomoci, spresňuje a administratívne zjednodušuje schvaľovací proces, upravuje spôsob a postup schvaľovania zmien pri poskytovaní investičnej pomoci, ako aj práva a povinnosti príjemcov pomoci a príslušných orgánov štátnej správy pri poskytovaní investičnej pomoci. Podmienky a limity pri poskytovaní investičnej pomoci upravuje predložený návrh zákona diferencovane, podľa odvetvia a regiónu tak, aby sa podporilo vytváranie pracovných miest v oblastiach s vysokou nezamestnanosťou a zvyšovanie pridanej hodnoty v priemysle. Navrhovaná právna úprava zosúlaďuje návrh zákona so zákonom č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov v oblasti cestovného ruchu. Medzi poskytovateľov investičnej pomoci sa dopĺňa Ministerstvo dopravy, výstavby a regionálneho rozvoja Slovenskej republiky, ak ide o poskytovanie investičnej pomoci pre oblasť cestovného ruchu. S cieľom vytvoriť podmienky na to, aby pravidlá na poskytovanie investičnej pomoci mohli pružne reagovať na vývoj nezamestnanosti v jednotlivých regiónoch Slovenskej republiky, maximálnu intenzitu investičnej pomoci, výšku investičnej pomoci podľa formy investičnej pomoci a miery nezamestnanosti v okresoch, podľa jednotlivých regiónov, následne ustanoví nariadenie vlády. Navrhovaná právna úprava predstavuje prehľadný právny rámec poskytovania investičnej pomoci v Slovenskej republike, vytvára predpoklady na oživenie hospodárstva, aktívnu politiku zamestnanosti a prispeje tak k vytváraniu dôveryhodného podnikateľského prostredia. Predložený návrh je v súlade s Ústavou Slovenskej republiky, s ostatnými zákonmi a medzinárodnými zmluvami, ktorými je Slovenská republika viazaná. Vážený pán predsedajúci, vážené panie poslankyne, vážení páni poslanci, dovoľujem si vás požiadať o schválenie predloženého návrhu. Ďakujem.
Pčolinský, Peter, podpredseda NR SR (2023-05-09):
Na vaše vystúpenie štyri faktické poznámky. Pán poslanec Taraba.
Danko, Andrej, predseda NR SR (2018-03-23):
Pán poslanec Dostál.
Gál, Gábor, poslanec NR SR (2011-02-08):
Ďakujem za slovo, pán predseda. Vážený pán minister, vážené dámy, vážení páni, dovolil by som si v krátkosti povedať svoj názor k tomuto návrhu zákona. Je to vládny návrh zákona, ktorým sme sa zaviazali, že budeme sa snažiť zlepšiť situáciu na cestách, ktorá je dnes veľmi zlá, ba katastrofálna. A to nehovorím len o kvalite tých našich ciest a asfaltov, lebo to je otázka peňazí. Bavme sa skôr o správaní sa našich vodičov a ďalších účastníkov cestnej premávky, kde dochádza k takým situáciám, ktoré v iných štátoch Európskej únie nevidíme. Neviem, prečo to je, že keď náš vodič, účastník cestnej premávky, prekročí hranice, povedzme Rakúska, už sa správa troška inak, už sa správa disciplinovanejšie, už nie je z neho taký cestný pirát, ako to je povedzme na Slovensku. Čakal som troška viac od tohto návrhu, od tejto novely. A ja dúfam, že budem mať možnosť aj s touto novelou niečo vylepšiť, túto situáciu na cestách a nielen, dá sa povedať, administratívne urobiť zadosť niektorým požiadavkám Európskej únie. Na poslednom alebo predposlednom zasadnutí branno-bezpečnostného výboru sme boli oboznámení s tým, že ako bude reorganizovaná polícia, že budú niektorí vedúci pracovníci polície zodpovední za zníženie trestnej činnosti aj za dopravnú nehodovosť. No ale konkrétnosti sme sa nedozvedeli. Na moju otázku pán policajný prezident povedal, že aby sme to nechali na nich. No, nemyslím si, že môžme všetko nechať len na políciu. My sme tu od toho, aby sme zmenili alebo pripravovali zákony k lepšiemu, a keď môžme, keď je otvorený zákon o cestnej premávke, tak ja si myslím, že tie zmeny, ktoré by boli užitočné na zlepšenie situácie na cestách, by sme mali spraviť, mali by sme si k tomu sadnúť, lebo vidíme, aká bola úmrtnosť na našich cestách v minulom roku. A to ešte nerátame do toho to, že to počasie nebolo vždy najhoršie. Takže ja očakávam, že v druhom čítaní sa objavia ešte nejaké návrhy, ktoré konkrétne budú vylepšovať situáciu na našich cestách. Ďakujem pekne.
Remišová, Veronika, podpredsedníčka vlády SR pre investície a informatizáciu (2020-05-12):
Ďakujem. V nadväznosti na vyhlásenie mimoriadnej situácie núdzového stavu je potrebné aj legislatívnymi úpravami flexibilne reagovať na možnosť čo najširšieho využitia finančných prostriedkov z Európskej únie na zmiernenie dopadov šírenia nebezpečnej nákazlivej ľudskej choroby COVID-19. Prijatím niektorých mimoriadnych opatrení je nevyhnutné prispôsobiť sa vzniknutej situácii tak, aby došlo k zjednodušeniu a k zrýchleniu poskytovania finančných prostriedkov z európskych štrukturálnych fondov v programovom období 2014 – 2020, čím sa príspevky rýchlejšie dostanú k prijímateľom, ktorí ich potrebujú a dôjde aj k zrýchleniu čerpania. Ja zhrniem, čo mení a dopĺňa tento zákon. Je to novela zákona, ktorá, viete veľmi dobre, že sme presunuli 1,2 miliardy eurofondov na tri oblasti: zdravotníci, kurzarbeit a pomoc podnikom. A následne teraz s týmto zákonom zjednodušujeme podmienky prijímania tejto pomoci. Zjednodušujeme zmenu výziev tak, aby sme mohli výzvy meniť, tak ako sme, ako to potrebujeme urobiť napríklad na rozšírenie výzvy pre výskumné projekty, pre zdravotnícke pomôcky atď. Je možnosť, chceme dať možnosť, aby sa monitorovacie orgány rokovali za použitia videokonferenčných hovorov. Takisto sa sflexibilňujú niektoré zmluvy a upravujú sa podmienky pre žiadateľov z Európskeho sociálneho fondu. Viete veľmi dobre, že ten, pri kurzarbeite sú to stovky až tisícky zmlúv, 23-tisíc zmlúv. Upravujeme tieto podmienky tak, aby ich, mohli prijímať tie peniaze, nemuseli vždy uzatvárať 23-tisíc zmlúv, ale sa to riešilo spôsobom, ako sa to rieši napríklad pri materskej, pri materskej dovolenke alebo rodičovskom príspevku. Všetky tieto opatrenia, ktoré robíme, majú za cieľ jedinú vec, aby sa peniaze z eurofondov dostali rýchlejšie a flexibilnejšie k ľuďom, ktorí ich najviac potrebujú, a aby sme odstránili nepotrebnú byrokraciu, nepotrebnú byrokraciu. Samozrejme, všetko je v súlade s dvoma nariadeniami Európskej komisie, v súlade s pravidlami s Európskou komisiou, ktorá vyšla všetkým členským štátom v ústrety tak, ako sme ich aj my žiadali, kde sme chceli, aby sa sflexibilnili pravidlá jednak presúvania a používania peniazov (správne „peňazí“, pozn. red.), ktoré potrebujeme na zmiernenie dopadov krízy. Čiže v súlade s tým my meníme na národnej úrovni tento zákon, kde sa snažíme na čo najmenšiu a najprijateľnejšiu mieru odstraňovať byrokraciu. Takže vážené, vážené pani poslankyne, páni poslanci Národnej rady, dovoľujem si vás požiadať o podporu pri prerokovaní predloženého vládneho návrhu zákona a o jeho schválenie. Ďakujem veľmi pekne.
M. Číž, podpredseda NR SR: (2008-09-10):
Otváram všeobecnú rozpravu. Chcem vás informovať, že som nedostal žiadnu písomnú prihlášku do rozpravy. Takže sa pýtam, kto sa do rozpravy hlási ústne? Registrujem pani poslankyňu Katarínu Tóthovú, pokiaľ... Pán Fronc sa hlási. Ešte niekto, prosím? Pokiaľ nikto, uzatváram možnosť prihlásiť sa do rozpravy ústne. Slovo má pani poslankyňa Tóthová. Pripraví sa pán poslanec Fronc.
Šeliga, Juraj, podpredseda NR SR (2021-02-25):
Pán poslanec Krajčír s reakciou, nech sa páči.
Bugár, Béla, podpredseda NR SR (2011-11-29):
Páni poslanci, ak tu nebude kľud, vyhlásim prestávku. Nech sa páči.
Liba, Peter, poslanec NR SR (2023-03-16):
Ďakujem pekne. Vážený pán predsedajúci, vážení prítomní poslanci, poslankyne, dovoľte mi odôvodniť návrh na zmenu zákona Slovenskej národnej rady o meste Košice. Cieľom tejto navrhovanej zmeny je úprava a zjednodušenie procesu, ktorým môže dôjsť k budúcej zmene usporiadaní mestských častí v Košiciach. Už v prvom čítaní som pri uvádzaní návrhu povedal, že počet a rozdelenie mestských častí v meste Košice je veľmi nerovnomerný. Vo výsledku to napríklad znamená, že až tri mestské časti v meste Košice majú menej ako 1 000 obyvateľov, pričom najväčšia mestská časť Západ má až 40 000 obyvateľov. Napriek týmto nepomerom musí mať každá mestská časť prirodzene vlastnú samosprávu, starostov, úrady i miestne zastupiteľstvá. Týmto návrhom zákona nebudeme meniť počet mestských častí ani sa o nich nijako rozhodovať. Účelom novely je presunutie rozhodovania o samosprávnom usporiadaní v meste Košice z celoštátnej úrovne, teda z úrovne Národnej rady na hlavného nositeľa samosprávy v meste Košice a posilniť kompetenciu mestského zastupiteľstva v Košiciach. Práve to je totiž hlavným nositeľom samosprávy na území mesta Košice a mestské časti majú podľa zákona de facto len odvodenú samosprávu. V rozprave chcem predniesť pozmeňujúci návrh, ktorý precizuje niektoré body po dohode s odborom legislatívy a aproximácie práva. Do rozpravy sa preto hlásim ako prvý. Ďakujem.
J. Kovarčík, poslanec: (2008-02-12):
Ja by som k dôvodovej správe poinformoval pár slovami o tom pozmeňujúcom návrhu a o tom, čo ním vlastne sledujeme. K bodom 1 a 5. Podľa platného právneho stavu, tu už budem hovoriť o snahe dostať v zmysle tohto pozmeňujúceho návrhu políciu spod jurisdikcie, resp. spod vojenských súdov, aby som sa správne vyjadril, nie je daný dôvod na to, aby do pôsobnosti vojenských súdov patrili príslušníci Policajného zboru, Železničnej polície, Národného bezpečnostného úradu, Slovenskej informačnej služby a colníci. V súvislosti s § 66 zákona č. 4/2001 Z. z. o Zbore väzenskej a justičnej stráže v znení neskorších predpisov sa však navrhuje ponechať v pôsobnosti vojenských súdov z ozbrojených bezpečnostných zborov príslušníkov Zboru väzenskej a justičnej stráže pre trestné činy spáchané pri výkone služby. Okrem príslušníkov Zboru väzenskej a justičnej stráže budú teda v pôsobnosti vojenských súdov naďalej vojaci, príslušníci odzbrojených síl vysielajúceho štátu pre trestné činy spáchané na území Slovenskej republiky v rozsahu uvedenom v medzinárodnej zmluve, vojnoví zajatci a civilné osoby pre trestné činy vojnovej zrady, služby v cudzom vojsku a nenastúpenia služby v ozbrojených silách. S cieľom zabrániť vzniku výkladových otáznikov v praxi, ako aj potreby rešpektovania zásady právnej istoty sa navrhuje v rámci intertemporálneho ustanovenia upraviť prechodné pôsobenie pôvodnej právnej úpravy. K bodu 2. Navrhovaná zmena súvisí s novým znením v § 103 ods. 2, v ktorom sa priamo určuje, z akého funkčného platu sa vypočítava peňažná náhrada za služobnú pohotovosť. K bodu 3. Navrhovanou zmenou dôjde vo vzťahu k možnosti poskytovania príspevku na bývanie k odstráneniu nerovnosti medzi policajtmi ubytovanými v zariadeniach služobného úradu a policajtmi ubytovanými v iných zariadeniach alebo v bytoch, pretože náklady na ubytovanie, resp. prevádzku bytu nie sú diametrálne odlišné. K bodu 4. Od 1. marca 2009 sa navrhuje vzťahovať nový systém odmeňovania aj na ostatné zložky patriace do pôsobnosti zákona č. 73/1998 Z. z., ako som uviedol v úvode. Vytvára sa tak dostatočný časový priestor na zabezpečenie rozpočtového krytia odmeňovania aj pre tieto zložky. Tým chcem odpovedať pánovi ministrovi na slová z jeho vystúpenia pri predkladaní zákona, že nebude v tomto roku narušený rozpočet Slovenskej republiky a nevznikne tento problém. Ďakujem pekne.
A. Belousovová, podpredsedníčka NR SR: (2007-05-15):
Posledná faktická poznámka na vystúpenie pána poslanca Madeja, pani poslankyňa Tkáčová, nech sa páči.
Figeľ, Ján, podpredseda NR SR (2012-06-27):
Ďakujem pekne. Otváram všeobecnú rozpravu. Písomné prihlášky do rozpravy neboli, ústne, rozumiem, do rozpravy sú prihlásení pán poslanec Osuský, pán poslanec Kubánek, pán Galis a pán Gál. Končím možnosť prihlásenia sa do rozpravy. Nech sa páči, pán poslanec Osuský.
Suchánek, Alan, poslanec NR SR (2017-03-28):
Ďakujem za slovo. Chcem poďakovať poslancovi Simonovi aj predchádzajúcim dvom rečníkom, že tu zazneli jasné argumenty proti aj skrátenému konaniu, aj proti tomu, aby sa menila ústava v tomto zmysle a aby sme dávali kompetencie Ústavnému súdu posudzovať, čo môže a čo nemôže v tomto konkrétnom prípade Národná rada. A som veľmi zvedavý na argumenty pani ministerky, ako toto bude odôvodňovať. Ďakujem.
Hort, Milan, podpredseda NR SR (2010-08-05):
S faktickými poznámkami na vystúpenie pána ministra sa prihlásili páni poslanci Jaroslav Baška, Marián Saloň, Dušan Jarjabek. Uzatváram možnosť prihlásiť sa s faktickou poznámkou na vystúpenie predrečníka. A slovo má pán poslanec Jaroslav Baška, nech sa páči.
Sulík, Richard, predseda NR SR (2010-09-07):
Ďakujem pekne. Ukončujem rozpravu k tomuto bodu. Čo sa týka mňa, ja budem reagovať v rámci ďalšej schôdze, ktorá sa bude týkať môjho odvolávania. A teraz ideme k bodom programu. Chcem vás informovať, že o prvých troch bodoch programu budeme hlasovať ihneď po ich prerokovaní. O ostatných prerokovaných bodoch programu budeme hlasovať vždy o 11.00 a 17.00 hodine. Teraz pristúpime k druhému a tretiemu čítaniu o zákone z 11. augusta 2010, ktorým sa mení a dopĺňa zákon č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov, vrátený prezidentom Slovenskej republiky na opätovné prerokovanie Národnou radou Slovenskej republiky . Materiál je uverejnený ako tlač 69. Dávam slovo spoločnému spravodajcovi z výboru pre verejnú správu a regionálny rozvoj poslancovi Alexandrovi Slafkovskému a prosím ho, aby informoval Národnú radu o výsledku prerokovania vráteného zákona vo výboroch. Pán Slafkovský, nech sa páči.
Ľ. Jahnátek, minister hospodárstva SR: (2010-03-03):
Návrh zákona súvisí s komplexným systémovým riešením zberu, triedenia, spracovania a skladovania rádioaktívnych odpadov z pracovísk so zdrojmi ionizujúceho žiarenia, ktoré nie sú odpadmi z jadrových elektrární. Súčasťou navrhovaného riešenia je aj vybudovanie nejadrového skladu pre inštitucionálne rádioaktívne odpady a pre zachytené rádioaktívne materiály pri Republikovom úložisku nízko a stredne aktívnych odpadov v Mochovciach a tiež úprava právnych predpisov vrátane úprav zákona o jadrovom fonde. Podľa dnes platného zákona jadrový fond sústreďuje a spravuje finančné prostriedky určené na záverečnú časť jadrovej energetiky a nakladanie s jadrovými materiálmi a rádioaktívnymi odpadmi, ktorých pôvodca nie je známy. Predložená právna úprava rozširuje kompetencie jadrového fondu o možnosť sústreďovať a spravovať finančné prostriedky určené aj na záverečnú časť nakladania s inštitucionálnymi rádioaktívnymi odpadmi, čo je ich zber, triedenie, spracovanie a skladovanie. Navrhovanou právnou úpravou dôjde teda k spresneniu a sprehľadneniu spôsobu tvorby prostriedkov jadrového fondu a možnosti ich použitia na úhradu oprávnených nákladov vynaložených aj na činnosti, ktoré nepatria do záverečnej časti jadrovej energetiky. Prehľadnejším a bezpečnejším spôsobom bude zabezpečená tvorba prostriedkov na úhradu činností spojených so záverečnou časťou nakladania s inštitucionálnymi rádioaktívnymi odpadmi. Okrem toho návrh zákona obsahuje aj niektoré legislatívnotechnické úpravy. Vážený pán predsedajúci, vážené panie poslankyne, páni poslanci, dovoľujem si vás požiadať o podporu predloženého návrhu zákona. Ďakujem.
Košútová, Magda, poslankyňa NR SR (2014-07-02):
Ďakujem veľmi pekne za slovo. No, pán kolega, začali ste úctou k štátnej hymne. Ja si myslím, že úcta k štátnej hymne je vecou výchovy a každý by ju mal mať v sebe. Avšak zákon o štátnych symboloch jasne definuje, kedy zaznie štátna hymna v tejto sále. Keď nabudúce bude chcieť pán poslanec začať svoj prejav, tak by som ho veľmi pekne poprosila, aby oznámil, že ide spievať štátnu hymnu, aby sme sa vedeli k tomuto postaviť a zariadiť. A čo sa týka prejednávaného zákona, chcem povedať, že zákon je v prvom čítaní a váš uhol pohľadu je, ako sme už zvyknutí, taký, že zákon je zlý, ide len o hypotetické špekulácie o tom, ako by sa dalo obchodovať s vodou. Nechcete ani len pripustiť možnosť, že je to o ochrane zásoby vody pre potreby občanov Slovenska. V minulom roku ministerstvo organizovalo výstavu Voda je život. Škoda, že si ju viacerí nepozreli. A boli by sa inak o vode dozvedeli veľmi veľa. O tom, že voda je život, skutočne stačí aj navštíviť Izrael a vidieť, aká je tam úcta k vode. A čo sa týka toho raňajšieho sprchovania, pán poslanec, ja som ten symbol nepostrehla, lebo mne voda v sprche tiekla. (Smiech v sále.)
Hatráková, Katarína, poslankyňa NR SR (2021-01-12):
Ďakujem veľmi pekne za slovo. Ja sa len chcem poďakovať, pán kolega Dostál, za tento vstup. Do veľkej miery je to argumentácia, o ktorej som aj ja hovorila, a veľmi sa prihováram práve za, za dôkladnú analýzu núdzového stavu v čase, keďže dnes už máme desiaty mesiac. Ďakujem veľmi pekne.
J. Mikuš, poslanec: (2004-10-26):
Národná rada Slovenskej republiky svojím uznesením č. 1141 zo 7. septembra pridelila vládny návrh zákona, ktorým sa mení a dopĺňa predmetný zákon Výboru Národnej rady pre financie, rozpočet a menu ako gestorskému, ústavnoprávnemu výboru a Výboru Národnej rady pre hospodárstvo, privatizáciu a podnikanie. Uvedené výbory prerokovali predmetný návrh. Gestorský výbor nedostal do začatia   rokovania    o     vládnom    návrhu pripomienky poslancov a k predmetnému návrhu zákona zaujali výbory nasledovné stanoviská. Výbor Národnej rady pre financie, rozpočet a menu a Výbor Národnej rady pre hospodárstvo, privatizáciu a podnikanie odporúča Národnej rade vládny návrh schváliť s pozmeňujúcimi a doplňujúcimi návrhmi, ústavnoprávny výbor neprijal platné uznesenie, nakoľko návrh uznesenia nezískal potrebnú nadpolovičnú väčšinu prítomných poslancov. Zároveň výbor svojím uznesením č. 623 z 5. októbra upozornil, že 109. bod  návrhu   predmetného   zákona    je    v rozpore s koncepciou právneho štátu Slovenskej republiky, pretože odkazuje na ustanovenia, ktoré s účinnosťou od 1. januára 2004 nie sú súčasťou právneho poriadku Slovenskej republiky. Taktiež odporučil obnoviť právne vzťahy podľa už zrušeného zákona, pokiaľ je to nevyhnutné, úpravou priamo v návrhu zákona, a teda nielen odkazom na iný zrušený právny predpis. Spoločná správa obsahuje 17 pozmeňujúcich návrhov, o ktorých budeme potom po rozprave hlasovať. Pán predsedajúci, nech sa páči, poprosím vás, otvorte rozpravu.
Kollár, Boris, predseda NR SR (2023-03-21):
Prosím, prezentujme sa a hlasujeme. (Hlasovanie.) Prítomných 132 poslancov, za 130, 2 nehlasovali. Konštatujem, že sme tento návrh schválili. Teraz prosím predsedu výboru pre sociálne veci pána poslanca Vladimíra Ledeckého, aby uviedol hlasovanie v prvom čítaní o návrhu poslancov Žitňanskej, Marcinkovej, Drábikovej, Dostála na vydanie zákona, ktorým sa mení a dopĺňa zákon č. 447/2008 Z. z. o peňažných príspevkoch na kompenzáciu ťažkého zdravotného postihnutia. Je to tlač 1478, bod 78 schváleného programu. Nech sa páči, pán poslanec, máte slovo. [Hlasovanie o návrhu poslancov Národnej rady Slovenskej republiky Jany Žitňanskej, Vladimíry Marcinkovej, Lucie Drábikovej a Ondreja Dostála na vydanie zákona, ktorým sa mení a dopĺňa zákon č. 447/2008 Z. z. o peňažných príspevkoch na kompenzáciu ťažkého zdravotného postihnutia a o zmene a doplnení niektorých zákonov v znení neskorších predpisov a ktorým sa dopĺňa zákon č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov , tlač 1478.]
Vetrák, Milan, poslanec NR SR (2021-07-02):
Vážený pán predsedajúci, vážené kolegyne, vážení kolegovia, ja takto na úvod len uvediem, že zákon úspešne postúpil do druhého čítania, v rámci ktorého sme sa snažili novelu rokovacieho poriadku ešte vylepšiť jednak o to, čo povedala vláda vo svojom stanovisku, jednak aj o to, čo spomenula vo svojich pripomienkach Kancelária Národnej rady, a takisto určité aj urgentné veci, ktoré ešte sme považovali za dôležité riešiť v tejto menšej novele rokovacieho poriadku, pričom viacerí viete, alebo asi všetci, že v dohľadnej dobe chystáme aj veľkú novelu rokovacieho poriadku. Podrobnejšie by som o týchto veciach povedal vo svojom vystúpení, kde sa do rozpravy hlásim jednak ako navrhovateľ, ale som tam aj písomne prihlásený za poslanecký klub OĽANO s tým, že cieľom novely rokovacieho poriadku je v prvom rade zaviesť online formu rokovania, hybridnú online formu rokovania v prípade pandémie, či už výborov, alebo komisií výborov, a takisto zaviesť audiovizuálne, audiovizuálny prenos z rokovania výborov v tých prípadoch, keď sú tieto výbory verejné. To sú také základné body, o všetkom ostatnom potom poviem podrobnejšie v rozprave, do ktorej sa hlásim, ako som už povedal. Ďakujem pekne.
Simon, Zsolt, poslanec NR SR (2012-12-14):
Ďakujem pekne. Pán kolega Hlina, mnoho ste povedali k tomuto návrhu zákona, ale týkalo sa to viac-menej len Paroplynového cyklu. Ale skúsme pomenovať aj ostatnú časť, čo pán minister v tomto návrhu predkladá. Pán minister v tomto návrhu predkladá aj záujmy iného sponzora SMER-u. Záujmy toho sponzora SMER-u, ktorý za prvej Ficovej vlády prideľoval potichu každému pripojenie na bioplynové stanice. Dnes týmto návrhom ideme prehodnocovať bioplynové stanice a uvažovať o tom, či zostane bioplynová stanica, alebo nezostane bioplynová stanica. Keď Paraplynový cyklus pre Pentu je biznisom, tak musím povedať, že bioplynové stanice a obnoviteľné zdroje energie ostatné a ich prehodnotenie a možné zrušenie 15-ročných zmlúv na ich existenciu je prinajmenšom takým istým veľkým biznisom pre druhého veľkého sponzora SMER-u. Takže skúsme sa pozrieť na tento materiál, že tento materiál nerieši záujmy Slovenskej republiky ako takej, rieši záujmy sponzorov SMER-u. Ďakujem.
Hrnčiar, Andrej, podpredseda NR SR (2017-10-10):
Ďakujem. Otváram všeobecnú rozpravu. Do rozpravy som dostal jednu písomnú prihlášku od pána Jozefa Mihála, ktorému zároveň udeľujem slovo. Nech sa páči, pán poslanec.
V. Veteška, podpredseda NR SR: (2005-05-19):
A. Blajsko, poslanec: Vážené kolegyne, kolegovia, chcem nadviazať na slová pána Hrdličku, kolegu, a takisto predkladateľa, ktorý uviedol vo svojej reči tie základné atribúty tohto paragrafového znenia. Povedal, že bude tretíkrát, keď predkladá tento návrh. Ja som včera, včera sa hlasovalo, prosím vás pekne, o identite tohto istého návrhu a chýbal jeden hlas. Vy všetci veľmi dobre viete a ja som o tom presvedčený, ja som s vami rozprával aj z koalície, že je to pravda. Dá sa to napraviť. Ja som išiel ďalej. Išiel som do Sociálnej poisťovne. Urobil som si rozbor tejto veci. Sociálna poisťovňa s týmto nemá ozaj problém. Celkovo ide asi o 20 % prípadov pre posudzovanie. Pokiaľ ide o vôbec charakter postupu, mi nejde o to, aby som to bol ja, ktorý dá ten pozmeňovák, môže ho dať kľudne koaličný poslanec. Vyzlečme stranícke tričká, máme v Národnej rade, ja neviem, 20 baníkov, každý im sľubuje, že musíme to vyriešiť, cítime, že je to krivda, poprosím a prihováram sa vám všetkým, aj koaličným poslancom, pridajte sa a zlomme konečne tento, neviem, sedemkrát alebo desaťkrát opakovaný bod rokovania v Národnej rade. Ďakujem vám pekne. (Potlesk.)
Figeľ, Ján, podpredseda NR SR (2015-09-18):
Pán spravodajca, chcete sa vyjadriť v rozprave? Nie. Prerušujem rokovanie o tomto bode programu. Teraz pristúpime k prvému čítaniu o vládnom návrhu zákona o automatickej výmene informácií o finančných účtoch na účely správy daní a o zmene a doplnení niektorých zákonov . Tento vládny návrh zákona má tlač číslo 1709 a návrh na jeho pridelenie na prerokovanie do výborov je v rozhodnutí takisto číslo 1709. Pán vicepremiér, nech sa páči, máte slovo.